Regsmening: die volkslied vir die volke - Owen Dean | LitNet
Owen Dean, Cobus Jooste2012-06-20
Gevolglik is dit irrelevant vir doeleindes van die outeursreg of 'n spesifieke komponis of outeursreg-eienaar se werk deur 'n invorderingsgenootskap gelys word as 'n geregistreerde werk of nie. Nuwe beryminge van bestaande werke kan kwalifiseer vir onafhanklike outeursreg in die mate wat hier bo bespreek is (naamlik dat slegs die individuele nuwe bydrae beskerm word) en kom daarom ook in aanmerking vir tantieme waar daardie spesifieke weergawe (insluitend die nuwe bydrae) gebruik word.
Die artikels wil te kenne gee dat die Suid-Afrikaanse regering die spoor kwyt geraak het deur nie die volkslied by 'n invorderingsgenootskap te registreer nie en sodoende sy outeursreg verbeur het. Ten eerste besit die regering duidelik nie outeursreg in die volkslied nie, en ten tweede is die afwesigheid van registrasie by 'n genootskap irrelevant vir die bestaan van outeursregte of die reg op tantieme. Verder word daar genoem dat sowat 61 eisers reeds 'n reg op "Nkosi sikelel' iAfrika" geregistreer het en gevolglik tantieme verdien vir die gebruik daarvan. Ten beste kan sodanige eisers slegs aanspraak maak op regte in hul spesifieke weergawes of verwerkings van Nkosi (op voorwaarde dat dit oorspronklik is), aangesien die gebruik van "Nkosi" per se nie binne die bestek van die regte van enigeen van die eisers val nie. Indien enige van die eisers hom byvoorbeeld daarop beroep dat die insluiting van "Nkosi" as deel van die volkslied op sy regte inbreuk maak, sou so 'n eis totaal ongegrond wees.